钦定古今图书集成/明伦汇编/氏族典/第077卷 > 《滕县志》 > 吴起
## 钦定古今图书集成/明伦汇编/氏族典/第077卷 > 《滕县志》 > 吴起

按《史记吴起传》：“起，卫人也。好用兵，尝学于曾子，事鲁
君。齐人攻鲁，鲁欲将起，起取齐女为妻，而鲁疑之，起
于是遂杀其妻。鲁卒以为将，攻齐，大破之。鲁人或恶
吴起，曰：‘起之为人，猜忍人也’。起于是闻魏文侯贤，欲
事之。文侯以为将，击秦，拔五城。起为将，与士卒分劳
苦。卒有病疽者，起为吮之。文侯以起善用兵，乃以为”
西河守。魏文侯既卒起事，其子武侯、公叔为相，害起。
起惧得罪，遂去之楚。楚悼王素闻起贤，至则相楚。于
是南平百越，北并陈蔡，却三晋，西伐秦。及悼王死，宗
室大臣作乱，攻起。起走之王尸而伏之，击起之徒，因
射刺吴起，并中悼王。太子立，乃使令尹尽诛射起而
中王尸者，坐夷宗死者七十馀家。